A brazil turné

Gyuricza Gábor barátom, akivel az anyanyelvi konferencián ismerkedtem

meg, Brazíliában lakott. Szülei kivándorolt magyarok voltak,

de nagyon őrizték a nyelvünket, kultúránkat. Gábor kint alakított egy

táncegyüttest. Jelentkeztek az anyanyelvi konferencia által szervezett

budapesti fesztiválra, és csoportjuk egyike volt azoknak, akik

autentikus táncokat táncoltak. Táncoltak székit, mezőségit, nyomták

a sűrű tempót... Ez abban az időben – a ’70-es évek végén –

nem volt divatban a tengerentúlon, inkább a „ridázós”, a régi Mojszejev-

stílusú összeállítások mentek. Jó barátok lettünk, megértettük

egymást, még a lányokat is együtt hajtottuk.

Hazamentek, és egy idő után felvetődött Gáborban, hogy meghívná

Brazíliába a Téka együttest. Közben a Tékát kitüntették az

Erdélyi Világszövetség Becsületrend Rubinjával, és mivel az Erdélyi

Világszövetség Sao Paulóban székelt, hát ez adta az apropót, hogy

menjünk.

Egy turnét megszervezni nem kis dolog. Jöjjön be a repülőjegy

ára, valami pénzt is haza tudjunk hozni satöbbi... Gábornak az volt az

ötlete, hogy menjek ki egyedül, és együtt szervezzük meg odakint a

Téka-turnét. Szponzorokat szerzünk, megköszönöm a díjat Zolcsák

úrnak, az Erdélyi Világszövetség elnökének. Tudni kell, hogy Zolcsák

úr egy gazdag úriember volt, sokakat támogatott komoly pénzekkel,

és reméltük, hogy talán a Tékát is tudná támogatni. Lemezeket

akartunk kiadni, hangszereket, mikrobuszt venni, hogy ne Zsigulival,

meg Škodával érkezzünk egy-egy nyugati turnéra. Akkoriban

még Párizsba is Zsigulival mentünk huszonnégy óra vezetéssel. Így

indultam tehát Sao Paulóba egy hónapra.

A nagy szervezkedés mellett az volt még a feladatom, hogy az

Erdélyből, Válaszútról származó Bálint lányokat zeneileg tanítanom

kellett. Tünde volt a prímás, Inci a kontrás, Emese a bőgős. Amint

megérkeztem, megbeszéltük a haditervet.

– De hol vannak a hangszerek? – kérdeztem.

– Hááát, hááát, ott a belső szobában.

A bőgő totálisan szétesett állapotban volt, a kontra szintén. Drótot

szereztem, reszeltem, faragtam, míg használható állapotba hoztam

őket. Délelőtt, délután, este próba, mert az egy hónap leteltével egy

önálló, kétrészes műsort kellett adjanak a Magyar Házban. Közben

az én kontrámmal is történt egy baleset. Egyik reggel, amikor vettem

ki a tokból, a nyak ragasztása elengedett, aztán az oldala, és

végül szétesett az egész hangszer. Olyan páratartalom volt odakint,

hogy azt már nem bírta. Nem szép dolog – egy hangszerkészítő megölne,

ha megtudná –, de én pillanatragasztóval összeragasztottam,

mert indult a próba.

Ebben az időben volt a Riói Karnevál. Gondoltam, oda el kell

menni!

– Dehogy megyünk Rióba, itt Sao Paulóban ugyanaz megy. Sőt,

be tudlak vinni egy szamba-klubba, az aztán a buli! – mondta Gábor.

Mindenféle maskarát magunkra akasztottunk, és betértünk a

klubba. Lányok táncoltak mindenütt, sőt a színpadon is revüműsor

ment. Gyorsan az első sorba helyezkedtünk, hogy mindent jól lássunk,

amikor az egyik táncos lány odadugta a fejemhez a fenekét,

és vadul riszálta. Mindenki engem figyelt. Mire Gábor:

– Fogd meg a fenekét, mert különben baj lesz!

Hát megfogtam! Így történt, hogy testközelbe kerültem egy karneváli

táncos lánnyal. Nagy élmény volt!

Nem szaporítom a szót, a Bálint lányok hihetetlen energiával és

szorgalommal megcsinálták a kétrészes műsort. Nekünk Gáborral

nem sikerült szponzort találni, és reméltük, hogy Zolcsák úrral

való találkozásunk eredményre vezet. A gazdag ebédet elköltve, a

díjat megköszönve felvetettem neki, hogy tudna-e minket mint Téka

együttest támogatni a terveinkben.

– Nézze, adok egy jó tanácsot! Ha minden forintból csak ötven

fillért költenek el, akkor maguknak is lesz pénzük.

Azzal elbúcsúztunk, de ezzel együtt a brazíliai turnétól is.